Poprawom nochcyše so 46lětna Serbowka lětsa na kupje Hawaii wubědźować. Jeje wulki wuspěch spočatk julija w triatlonje na kanariskej kupje Lancarote w Atlantiskim oceanje, kiž přesahowaše kwalifikaciske žadanje za Hawaii wuznamnje, pak je wjedł k rozsudej, tydźenja pjaty raz tola na Hawaii startować, štož běše cyle prawje.
Wuběrnje je so tam znowa wubědźowała mjez nimale 2 500 starterami ze wšěch kontinentow swěta, mjez kotrymiž bě něhdźe dźesaćina profijow. Cyłkownje je 2 373 atletow, mjez nimi 651 žónskich starterkow, tele hoberske wužadanje zmištrowało. Mjez nimi běše 279 atletow z Němskeje. Wšitcy mějachu so z wysokej temperaturu, tužnotu, wětřikom, žołmami atd. chětro bědźić při płuwanju w oceanu (3,8 km), kolesowanju w bliskich horach (180 km) a w marathonowym běhu po skamjentnjenej lawje (42,195 km).
szl_Latn szl_Latn